Politiet har i dag iværksat en omfattende og koordineret politiaktion flere steder i landet.

Baggrunden for aktionen er mistanken om forberedelse af terrorangreb med et militant, islamistisk motiv.

Det skriver Københavns Politi i en pressemeddelelse, hvor de indkalder til et pressemøde klokken 17, hvor også Politiets Efterretningstjeneste (PET) deltager.

Både Københavns Vestegns Politi, Nordjyllands Politi, Fyns Politi, Midt- og Vestjyllands Politi, Midt- og Vestsjællands Politi foruden Københavns Politi bekræfter, at de har været en del af aktionen. Ingen af disse ønsker at udybbe, hvordan de har bidraget, og om der er foretaget anholdelser i deres kreds.

Østjyllands Politi bekræfter over for Ekstra Bladet, at de også har været en del af aktionen.

Ifølge DR Nyheder retskorrespondent, Trine Maria Ilsøe, er der tale om en ekstraordinær sag.

Hun fortæller, at det er meget sjældent, at PET deltager i et pressemøde.

- De gjorde det i 2016, hvor man lavede den første anholdelse i drone-sagen. Og så gjorde de det sidste år i den såkaldte Iranersag, hvor hele Danmark lukkede ned. Ellers er det meget sjældent, at PET deltager, siger retskorrespondenten.